Ameerika Partei

Ameerika Partei (inglise keeles America Party) on kavandatav Ameerika Ühendriikide erakond, mille loomise ideest Elon Musk teatas avalikkusele 5. juulil 2025.

 Ajalugu 
Elon Muski ja Donald Trumpi suhted püsisid pärast 2024. aasta Ameerika Ühendriikide presidendivalimisi head kuni Trumpi poolt 2025. aasta juunis välja pakutud OBBBA (One Big Beautiful Bill Act) eelarvestrateegia avalikustamiseni, mida Musk heaks ei kiitnud. Lahkhelid kasvasid veelgi 5. juunil, mil Trump Saksamaa kantsleri Friedrich Merziga kohtudes Muski avalikult kritiseeris. Musk vastas Trumpile omapoolsete arvukate presidenti kritiseerivate X-i postitustega ning korraldas sotsiaalmeediaplatvormil küsitluse, uurimaks, kas X-i kasutajad toetaksid sellise uue erakonna loomist, mis päriselt esindaks 80% USA rahvastikust. Küsimusele sai vastata kas jaatavalt või eitavalt ja küsitlusest osa võtnud 5 630 775 inimesest 80,4% leidis, et nad toetaksid algatust. Musk teatas küsitluse tulemuste põhjal, et loob uue partei ja nimetab selle "Ameerika Parteiks".

Mitmed Ameerika kaheparteisüsteemi vastased erakonnad ja isikud on üritanud juba varem Muski toetust võita.

Reutersi andmetel oli Musk Ameerika Partei loomisest rääkides "tõsine", hoolimata sellest, et otsis lahendust Trumpiga tekkinud lahkarvamustele ja soovis jätkata koostööd Trumpi administratsiooniga. Ta lubas kindlasti luua Ameerika Partei OBBBA vastuvõtmise korral ja seadus võeti 3. juulil vastu. Musk on nimetanud nii Vabariiklikku kui ka Demokraatlikku Parteid "üheks ja samaks parteiks" ning kritiseerinud neid suutmatuse eest pakkuda valijatele reaalseid alternatiive.

United Press International teatas 5. juulil, et Ameerika Parteid ei ole veel föderaalses valimiskomisjonis registreeritud. 

7. juulil sotsiaalmeediaplatvormil Truth Social avaldatud postituses teatas Donald Trump, et tal on "kahju, et Elon Musk on viimase viie nädala jooksul täielikult "rööbastelt maha jooksnud" ja et temast on saanud "rusuhunnik".

 Ideoloogia ja platvorm 
Musk on öelnud, et Ameerika Partei oleks maailmavaatelt fiskaalkonservatiivne ja keskenduks eelarvepuudujäägi vähendamisele. 5. juulil kiitis Musk X-is säutsu, milles välja pakutu kohaselt uus erakond keskenduks võlgade vähendamisele, sõjaväe kaasajastamisele tehisintellekti abil, bürokraatia leevendamisele ja sündide arvu suurendamisele, kuigi ta pole ise neid seisukohti välja käinud.

 Organisatsioon 
Elon Musk, kes on saanud Ameerika Ühendriikide kodanikuks naturalisatsiooni korras, kuid sündis Lõuna-Aafrikas, ei või Ameerika Ühendriikide põhiseaduse kohaselt kandideerida Ameerika Ühendriikide presidendi ega ka asepresidendi ametikohale. Tal on õigus kandideerida teistele ametikohtadele, näiteks Ameerika Ühendriikide senaatori või esindajatekoja liikme kohale, samuti võib ta olla erakonna esimees. Musk ei ole öelnud, kes saab partei esimeheks ega milline saaks olema selle struktuur.

 Võimalikud valimistulemused ja -strateegia 
New York Timesi poliitikaanalüütik Nate Cohn oletas, et Ameerika Partei võiks 2028. aasta valimistel legitiimsuse saavutada siis, kui valijate rahulolematus kaheparteisüsteemiga Donald Trumpi ja Joe Bideni põhjustatud kehvade majandusolude tõttu suureneks. Uudisteportaal Vox väitis, et Muski tegevus võib Vabariiklikku Partei tulemusi 2026. aasta valimistel negatiivselt mõjutada.

Quantus Insightsi 30. juunist 2. juulini läbi viidud eeluuring näitas, et ligikaudu 40% ameeriklastest toetaksid Elon Muski, kui ta asutaks uue erakonna. 14% vastanutest leidsid, et nad hääletaksid partei poolt "väga tõenäoliselt", samas kui 26% märkis, et nad toetaksid seda "üsnagi tõenäoliselt". Seevastu 38% vastanutest arvasid, et nad tõenäoliselt ei toetaks loodavat parteid ja ülejäänud osalejatel polnud teema kohta kindlat seisukohta. Küsitlus näitas, et uue erakonna vastu tunnevad huvi eelkõige Vabariikliku Partei meessoost valijad ja peaaegu pooled kindla parteieelistuseta meesvalijatest, samas kui vanemad inimesed ja Demokraatliku Partei valijad olid skeptilisemad.

Samas tõdeti New York Timesis, et kuigi "arvamusküsitlused on juba ammu näidanud, et ameeriklased janunevad kahe suure erakonna kõrval ka alternatiivide järele", ei ole ühelgi olemasoleval ega olnud ühelgi endisel väiksemal parteil siiski valijate seas märkimisväärset toetust. Idealistlike reformistide, sealhulgas Ross Peroti ja tema 1990. aastatel loodud USA Reformierakonna ning hilisemate liikumiste Unite America ja No Labels ning Forward Party katsed luua kolmas suur partei on kõik läbi kukkunud. New York Timesi ajakirjanike hinnangul viitavad Muski väited Ameerika poliitika põhjalikust ümberkujundamisest kolmanda partei kaasamise abil üldjoontes sellele, et ta pole valimissüsteemi korralduse ja köögipoolega piisavalt hästi tuttav. Lisaks pole näiteks New Yorgis parteidel lubatud kasutada oma nimes sõna "Ameerika". New York Times jõudis järeldusele, et Muski jaoks oleks olnud lihtsam ja odavam proovida üle võtta erakonda Libertaarne Partei, kui luua omaenda uus erakond.

Uudistekanal MSNBC konstateeris, et "piiramatu raha ei korva valimisseaduste, politoloogia või Ameerika ajaloo mittemõistmist" ja tõi välja, et viimaste aastate kõige edukam "kolmanda partei" kandidaat oli Gary Johnson, kes kogus 2016. aasta presidendivalimistel vaid 3,7% häältest. MSNBC hinnangul keskendub Musk oma tegevusega eelkõige Trumpi toetavate vabariiklaste poolehoiu võitmisele ning selline stsenaarium ei saa kunagi realiseeruda, kui Trump on Muski põhiliseks poliitiliseks vastaseks.

Muski "kolmanda partei" loomise idee demokraatidest toetajate hulka kuulub Dean Phillips, kes saavutas 2024. aasta demokraatide presidendivalimiste eelvalimistel teise koha. Ta on isiklikult väljendanud soovi Muskiga kohtuda, et arutada oma erakonna loomise plaane, olles hiljuti väljendanud muret, et vasakpoolsemad demokraadid nagu Zohran Mamdani kujutavad endast parteile "tõsist ohtu".

Politicos kirjutanud Alex Burns usub, et Muski võib saata edu, kui ta oma seisukohad selgelt defineerib. Burns pakkus välja mitmeid seisukohti, millest uus partei peaks lähtuma, muuhulgas Trumpi tollimaksude kritiseerimine, fiskaalkonservatiivsuse edendamine ja tehnokraatlike huvide kaitsmine.

Musk teatas juuli alguses, et Ameerika Partei võiks üritada saada endale "kaks või kolm kohta senatis" ja "kaheksa kuni kümme esindajatekoja ringkonda", ning saaks seega enda kätte otsustava hoova mõjutamaks "vastuoluliste seaduste üle käivaid hääletusi" ja esindaks nii vaba tahet. Hiljem ütles ta, et partei kandideerib 2026. aasta valimistel, ning võrdles oma strateegiat Kreeka kindrali Epaminondase strateegiaga Leuktra lahingus, mille kohaselt jõud tuleb koondada lahinguvälja kindlasse punkti.

Elon Muski võimalust luua elujõuline uus erakond peetakse pigem ebatõenäoliseks. Washington Post märkis, et kuigi Muskil on piisavalt vara erakonna loomiseks, võivad tema pingutusi takistada probleemid ärielus, samuti suutmatus mõjutada 2025. aasta Wisconsini ülemkohtu valimisi ning Muski enda langev populaarsus.

 Viited 

Kategooria:Ameerika Ühendriikide parteid